הוועדה המשותפת לוועדת הכנסת ולוועדת הכספים לעניין תקציב הכנסת, כנסת 18, פרוטוקול מספר 2, 2009-11-24 09:00

יריב לוין: אני פותח את הישיבה.

יריב לוין: על סדר היום שימוש בעודפי תקציב הכנסת משנת 2008 בשנת 2009.

אבי לוי: אנחנו מבקשים להעביר עודפי תקציב שנותרו בשנת 2008 ל-2009.

אבי לוי: אנחנו סיימנו את השנה בתקציב לא מנוצל, סדר גודל של 89 מיליון שקל.

אבי לוי: אנחנו מבקשים להעביר כ-47 מיליון שקל.

אבי לוי: 42 מיליון שקל יישארו באוצר.

אברהם מיכאלי: אפשר להשתמש בזה בשנה הבאה?

אבי לוי: לא.

אבי לוי: אני רוצה להזכיר שיש 15 מיליון שקל רזרבה בתוך הסכום שנותר.

אבי לוי: כל העודפים שאנחנו מבקשים נובעים בעיקר מהתחייבויות שנוצרו ב-2008.

אבי לוי: התחלנו חלק מאותן התחייבויות לממש.

אבי לוי: מטבע הדברים בסוף שנה יש מצב שלא סיימנו לשלם את כל ההתחייבויות.

אבי לוי: כנ"ל לגבי שירותים שאנחנו מקבלים, כמו למשל חשבונות חשמל.

אבי לוי: הם משולמים בשנה לאחר מכן.

אבי לוי: ברשותכם נעבור בקצרה על הסעיפים ולאן אנחנו מעבירים.

אבי לוי: לפי החוק אנחנו יכולים להעביר מתכנית אחת לאותה תכנית בשנה אחרי זה.

אבי לוי: העניין הזה נשאר גם כאן.

אבי לוי: תקציב לשכה זה מה שהוגדר בעבר קשר עם הציבור.

אבי לוי: היתרה שמדובר בה כאן היא מיליון 370.

אבי לוי: היא מורכבת ברובה מהסכום שאנחנו רשאים להעביר או חבר כנסת רשאי להעביר משנה לשנה, שזה עד 12 אלף שקל אם נותר עודף בתקציב האישי שלו.

אבי לוי: הסכום שמופיע באבטחה ומיגון לחברי הכנסת מורכב בעיקר מהתחייבויות לחברות אבטחה חיצוניות שאנחנו מפעילים ולהתחייבויות שנוצרו והתחייבנו כלפיהן ואנחנו מניחים שאם זה לא ימומש השנה נוכל להעביר לשנה הבאה.

אברהם מיכאלי: זה תקציב דו-שנתי?

אברהם מיכאלי: כאשר הכנסת אישרה תקציב דו-שנתי לא הייתם כלולים בזה?

אבי לוי: בוודאי שכן.

אבי לוי: אנחנו חלק מתקציב המדינה.

אבי לוי: אושר תקציב דו-שנתי, אבל גם בשנה הבאה נבקש להעביר עודפים שלא נוצלו השנה.

אבי לוי: בתכנית של השירותים המקצועיים המספר הבולט הוא תשלום השידורים מהכנסת.

אבי לוי: זה התשלום של החודש האחרון בשנת 2008.

אבי לוי: שאר הסעיפים – אינטרנט, אירוח שרתים.

אבי לוי: .

אברהם מיכאלי: יש תאריך יעד לפתיחת האולפנים החדשים?

אבי לוי: אנחנו מאוד מקווים שבמהלך פגרת הקיץ הבאה תתבצע עיקר העבודה.

אבי לוי: זאת התכנית.

אבי לוי: זה בתהליך של יצירת התקשרות.

דן לנדאו: אני אעדכן בעקבות כמה ישיבות שהיו עם חברת החדשות של ערוץ 2.

דן לנדאו: אנחנו מקווים לסיים את העבודה בפגרת הקיץ.

דן לנדאו: רוב העבודה תתבצע בפגרת פסח.

דן לנדאו: העברה תהיה בפגרה הקיץ כך שבמושב החורף תשע"א יעלה ערוץ השידור מהאולפנים החדשים.

דן לנדאו: אולי נספיק כבר לפני כן.

אברהם מיכאלי: ההוצאות מתוקצבות?

דן לנדאו: צריך להבחין בין כמה דברים.

דן לנדאו: יש את התקציב השוטף של ערוץ הכנסת.

דן לנדאו: התקציב השוטף הזה צפוי בעקבות ההחלטה של הכנסת בכובעה כמחוקק לגדול כך שהערוץ יופץ לא רק באמצעות הלוויין אלא גם באמצעות הDDT, הפלטפורמה הדיגיטאלית של הרשות השנייה עם 5 ערוצים ציבוריים שבהם גם ערוץ הכנסת יהיה.

דן לנדאו: הדבר הזה ישית על הכנסת הוצאה שנתית שוטפת נכבדה נוספת.

דן לנדאו: זו לא החלטה של המינהל אלא החלטה של הכנסת כמחוקק שהערוץ הזה חייב להיות אחד מ-5 הערוצים בפלטפורמה הדיגיטאלית.

דן לנדאו: הכנסת כבר השקיעה בשנים האחרונות בבנייה של אגף אולפנים.

דן לנדאו: אני מזמין אתכם לראות מה קורה שם.

דן לנדאו: זה די יפה ושונה מהמעברה שבה התחלנו לפני 6 שנים.

דן לנדאו: זה כסף שהכנסת כבר הוציאה או משלמת משכנתא לחברת שפיר במשך25 שנה.

דן לנדאו: לגבי הפרויקט עצמו.

דן לנדאו: אחרי שבנית את הפרויקט אתה צריך להפוך אותו לאולפן.

דן לנדאו: זה אומר תפאורות, ציוד, מצלמות.

דן לנדאו: כל הדברים יעברו מלמעלה.

דן לנדאו: אני לא מבטיח שהאולפן ייראה כמו האולפן של חברת החדשות בנווה אילן, אבל הוא יהיה יותר דומה לזה מאשר לאולפן של רוממה מלפני 20 שנה.

דן לנדאו: שם ההוצאה החד פעמית הגדולה של הפרויקט היא שדרוג התשתיות שעומדות לרשות הערוץ.

דן לנדאו: אני מסיים באמירה שהתשתיות שייכות לכנסת, לא לזכיין.

יריב לוין: מה יהיה באולפנים הישנים?

דן לנדאו: המתחם הזה הולך לשמש את מחלקת המשכן של משמר הכנסת.

אברהם מיכאלי: אפשר לבקש שסניף הדואר יעלה למעלה?

דן לנדאו: אפשר לבקש, אבל אני לא חושב שזה יקרה.

דן לנדאו: אני מקווה שלא נצטרך לחזור אליכם כדי לבקש שימושים ברזרבה, אבל יכול להיות שכן.

דן לנדאו: לגבי הנושא של ערוץ הכנסת אנחנו מדברים במהלך 2010 על השקעה חד פעמית גדולה שתשלים את ההשקעה שהכנסת כבר ביצעה, כדי לקחת את הערוץ לעשור הבא.

דן לנדאו: גם ההוצאה השוטפת של הערוץ תגדל היה ונחתום הסכם עם הרשות השנייה, שהיא לא רק רגולטור אלא מפעילה של הפלטפורמה הדיגיטאלית של המדינה.

אבי לוי: התקציב של העברה תוקצב חלקו ב-2009 וחלקו ב-2010.

אבי לוי: שאר הדברים זה התחייבויות שנוצרו להכשרה של עובדים.

אבי לוי: בתפעול השוטף יש הוצאות שנוגעות לשירות של מכונות דפוס, ייעוץ, הוצאות של נייר, ציוד משרדי וכו'.

אבי לוי: מתוך 3.2 מיליון אחזקה שוטפת יש 2 מיליון שקל ארנונה שאנחנו חייבים לשלם בסוף השנה.

אבי לוי: אנחנו כמובן נשלם את זה עכשיו.

אבי לוי: בשינויים במבנה ובתקנות מתוך ה7.5 מיליון יש מספר פרויקטים שהתחילו ב-2008 או חתמנו על חוזים ב-2008 ועוד לא סיימנו.

אבי לוי: קחו למשל את ההקלטה הדיגיטאלית והעבודות שביצענו יחד עם חברת שפיר בבניין הקיים.

אבי לוי: אחזקת חניון זה תשלומים שצריכים לשלם לחניון.

אבי לוי: אחזקת אגף קדמה זה גם תשלומים של חודש שנותר מ-2008.

אבי לוי: כך זה גם לגבי הוצאות שמירה וביטחון.

אבי לוי: בחלקן אלו הוצאות שיש עליהן חוזים או התקשרויות.

אבי לוי: כנ"ל הציוד הביטחוני.

אבי לוי: חלק מהחברות הן כלפי גורמים חיצוניים, כמו חברת מאייר שעושה מערכות שקשורות למערכות הביטחון.

אבי לוי: כל הסכום היחסית גבוה של האחזקה של חברות המחשב הוא כולו התחייבויות שונות כלפי הגורם שמבצע את מיקור החוץ בכנסת.

אבי לוי: באשר לפרויקט המרכבה אנחנו בתהליך של בדיקת הנושא.

אברהם מיכאלי: היה דיון מאוד מעניין בעניין הזה לפני שבוע בוועדת מדע.

אבי לוי: אנחנו לא מחויבים להצטרף למערכת הזאת, לכן יש מקום לבחון גם חלופות אחרות יותר יעילות ויותר זולות.

אבי לוי: או שנוציא את זה למרכבה עצמה או לתחלופה למרכבה.

אבי לוי: כמובן שזה רק סכום ראשוני, לא מדובר בהיקף של הפרויקט כולו.

אבי לוי: בסעיפים שקשורים לתוספת המבנה יש את הרחבת משכן הכנסת.

אבי לוי: מדובר בתשלומים על עבודות במסגרת הקצב מול חברת שפיר.

אבי לוי: ההקצב מאפשר לנו לרכוש מערכות שונות בתוך המשכן שאינן חלק מעלות ההקמה של הבניין.

אבי לוי: כיוון שנותרו חובות בסעיף הזה יש כאן את ה-2.4 מיליון שקל.

אבי לוי: הסכום הבולט כאן הוא תשלום לגבי הבנייה של האגף החדש.

אבי לוי: אנחנו על פי החוזה עם חברת שפיר משלמים את התשלום השנתי שהוא לא בדיוק דמי שכירות עבור ההקמה.

אבי לוי: כל התשלום חולק על פני 25 שנה.

אבי לוי: התשלום השנתי על-פי החוזה מתבצע בחודש דצמבר כל שנה.

אבי לוי: יש כאן סכומים שפרסנו בתחילת השנה.

אבי לוי: התשלום הראשון נעשה שנה אחרי.

אבי לוי: אלה סכומים בגין ההקמה.

יריב לוין: זאת אומרת שנראה תהליך של ירידה כל שנה.

אבי לוי: לא, זה רק העודף.

אבי לוי: התשלום השנתי הוא הרבה יותר גבוה.

אבי לוי: זה החלק שלא שולם.

אבי לוי: בזמנו היה סעיף של ארגון האגף הקיים.

אבי לוי: היו עבודות שהיו במשותף, כמו למשל הקמנו מערכת בקרה ורצינו שתהיה מערכת בקרה דומה באגף הקיים.

אבי לוי: על- מנת שתיוצר אינטגרציה מתאימה בין שתי המערכות החלפנו שם את מערכת הבקרה והתאמנו אותה למערכת כאן.

אבי לוי: שתיהן אמורות לפעול.

אברהם מיכאלי: האם יש תשתיות שיכולות לקבל את אותם שיפורים שיש באגף החדש?

אבי לוי: כן.

אברהם מיכאלי: לפעמים עדיף להרוס ולבנות מחדש.

דן לנדאו: קח לדוגמה את קומת הוועדות החדשה.

דן לנדאו: אני מקווה שאנחנו עומדים בהתחייבות למסור את זה בסוף החודש.

דן לנדאו: אם לא, אז באיחור של כמה ימים.

דן לנדאו: הקומה הזאת הפכה להיות קומה עם כל התשתיות המודרניות המתחייבות לפי התקנים - תשתיות תקשורת, תשתיות כיבוי אש, תשתיות חשמל, תשתיות מיזוג.

דן לנדאו: כל התשתיות בקומת הוועדות החדשה הוחלפו.

דן לנדאו: זה פרויקט יקר, פרויקט מורכב.

דן לנדאו: לא רק שהתשתיות הוחלפו, גם התפר בין קומת הסיעות החדשה למערכות האלו היה צריך להשתנות.

דן לנדאו: באזור של העיתונאים היו צריכים להחליף כל מיני תשתיות, כל מיני צנרות של חשמל, מיזוג, תקשורת, כיבוי אש.

דן לנדאו: כשאני אומר תקשורת אני מדבר על תקשורת כמו באגף הזה.

דן לנדאו: הטלפון הוא טלפון ip .

דן לנדאו: זה אומר שהתקשורת כאן היא תקשורת אחודה.

דן לנדאו: אותם חוטים משמשים את המחשבים, את האינטרנט, את התקשורת בין מחלוקות עתירות נפח ונתונים.

דן לנדאו: בפרוטוקולים עוברת מערכת תקשורת של וידיאו, של טקסטים.

דן לנדאו: יש להם תשתיות רחבות פס.

דן לנדאו: על התשתיות האלו עובר הטלפון, האינטרנט, המחשבים, הכריזה לשעת חירום.

דן לנדאו: כל הדברים האלה הוחלפו בשטחים האלה כדי להתאים את עצמם לאגף החדש.

דן לנדאו: ככל שנתגלגל על פני השנים הקרובות ונשפץ עוד חלקים של המשכן הישן תמיד השיפוץ יתאים לתשתיות שיש כאן.

אברהם מיכאלי: חלוקת החדרים שם תהיה לפי גודל הסיעות?

אברהם מיכאלי: לפי מה זה ילך?

דן לנדאו: ועדת חדרים קיבלה החלטה.

אברהם מיכאלי: ועדת חדרים לא התכנסה אף פעם מאז הקדנציה הזאת.

דן לנדאו: כבודו טועה.

דן לנדאו: היא התכנסה וחילקה את החדרים.

דן לנדאו: בדוק בסיעתך.

אברהם מיכאלי: הוועדה הייתה אמורה להתכנס.

אברהם מיכאלי: בנגבה חולקו חדרים לח"כים.

אברהם מיכאלי: קיבלתי דיווח על כך שהם כבר חולקו.

אברהם מיכאלי: לא הבנו כי לא ישבנו בוועדת חדרים.

דן לנדאו: ועדת חדרים מסיימת את העבודה שלה בתחילת הקדנציה.

אברהם מיכאלי: חבר הכנסת זאב אלקין אמר לי שאין מה להתכנס כי אין מה לחלק.

דן לנדאו: כיוון שזה כבר חולק.

דן לנדאו: הייתה חלוקה עוד לפני שנכנסתי לתפקידי.

דן לנדאו: החלוקה הזאת לא תשתנה.

אברהם מיכאלי: לא עשיתם שינויים בגודל?

דן לנדאו: זה ייראה אחרת לגמרי.

דן לנדאו: אתה לא תכיר את החדרים.

אברהם מיכאלי: האם הסיעות מקבלות אבזור מסוים מהכנסת?

דן לנדאו: סטנדרטי.

אברהם מיכאלי: אני שומע כל הזמן על העניין של ההחלקה.

אברהם מיכאלי: אנשים נפלו כבר כמה פעמים.

דן לנדאו: נכון.

דן לנדאו: דיברנו איתם ואני מקווה שייעשה שימוש בכימיקלים קצת שונים.

דן לנדאו: זאת בעיה.

דן לנדאו: אנחנו לא נפתור את זה באמצעות שטיחים.

דן לנדאו: אני לא רוצה שינקו פחות, אבל יכול להיות שהשימוש בחומרים יהיה מדולל יותר.

אברהם מיכאלי: בתור אחד שנפל 5 פעמים אני מקווה לא ליפול בפעם השישית.

יריב לוין: יש בעיה בנושא של מערכת הכריזה שלא שומעים אותה.

יריב לוין: לא שומעים במבואות ובחדרים.

נאזם בדר: ח"כים לשעבר ועוזרים ניתקו את זה על דעת עצמם.

נאזם בדר: אפשר לבדוק את זה.

יריב לוין: זה לא לגמרי עובד.

יריב לוין: צריך לבדוק את זה.

אברהם מיכאלי: זה דבר מאוד חשוב, כי הרבה פעמים ח"כים יושבים ומחכים להצבעות.

יריב לוין: אני מבקש להודות למנכ"ל ולחשב.

יריב לוין: מי בעד לאשר את הבקשה?

יריב לוין: ה צ ב ע ה בעד – פה אחד אושר